CELEX: 
Language: el
Date: 2022-02-01 00:00:00
Title: ΕΚΤΕΛΕΣΤΙΚΗ ΑΠΟΦΑΣΗ (ΕΕ) /... ΤΗΣ ΕΠΙΤΡΟΠΗΣ που καθορίζει κατά πόσον ένα προϊόν που περιέχει χλωριούχο αλκυλο(C12-16)διμεθυλοβενζυλαμμώνιο είναι βιοκτόνο, σύμφωνα με το άρθρο 3 παράγραφος 3 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου

ΕΚΤΕΛΕΣΤΙΚΗ ΑΠΟΦΑΣΗ (ΕΕ) …/... ΤΗΣ ΕΠΙΤΡΟΠΗΣ
            
            
               της 1.2.2022
            
            
               που καθορίζει κατά πόσον ένα προϊόν που περιέχει χλωριούχο αλκυλο(C12‑16)διμεθυλοβενζυλαμμώνιο είναι βιοκτόνο, σύμφωνα με το άρθρο 3 παράγραφος 3 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων
                  1
               , και ιδίως το άρθρο 3 παράγραφος 3,
            
            
               Εκτιμώντας τα ακόλουθα:
            
            
               (1)Στις 2 Ιουλίου 2020 η Δανία ζήτησε από την Επιτροπή να αποφασίσει κατά πόσον ένα προϊόν που περιέχει χλωριούχο αλκυλο(C12-16)διμεθυλοβενζυλαμμώνιο [ADBAC/BKC (C12-C16)] σε συγκέντρωση 2,4% και διατίθεται στην αγορά της Δανίας από τον παρασκευαστή ως καθαριστικό μέσο μακράς δράσης, για την αφαίρεση στρωμάτων συσσωρευμένων εναποθέσεων από ξυλεία, πλινθοδομή, πλάκες στέγης, πλακοστρώσεις και άλλες επιφάνειες (στο εξής: προϊόν) είναι βιοκτόνο όπως ορίζεται στο άρθρο 3 παράγραφος 1 στοιχείο α) του κανονισμού (ΕΕ) αριθ. 528/2012.
            
            
               (2)Το χλωριούχο αλκυλο(C12-16)διμεθυλοβενζυλαμμώνιο [ADBAC/BKC (C12-C16)] περιλαμβάνεται στο παράρτημα II του κατ’ εξουσιοδότηση κανονισμού (ΕΕ) αριθ. 1062/2014 της Επιτροπής
                  2
                σχετικά με το πρόγραμμα εργασιών για τη συστηματική εξέταση όλων των υπαρχουσών δραστικών ουσιών. Το ADBAC/BKC (C12-C16) περιλαμβάνεται στο πρόγραμμα εργασιών, μεταξύ άλλων για τον τύπο προϊόντων 2 (απολυμαντικά και φυκοκτόνα που δεν προορίζονται για άμεση εφαρμογή σε ανθρώπους ή ζώα), όπως ορίζεται στο παράρτημα V του κανονισμού (ΕΕ) αριθ. 528/2012. Ως εκ τούτου, το προϊόν περιέχει δραστική ουσία όπως ορίζεται στο άρθρο 3 παράγραφος 1 στοιχείο γ) του εν λόγω κανονισμού.
            
            
               (3)Όπως έκρινε το Δικαστήριο, στην απόφασή του της 19ης Δεκεμβρίου 2019 στην υπόθεση C-592/18 Darie
                  3
               , «η έννοια του βιοκτόνου κατά το άρθρο 3, παράγραφος 1, στοιχείο αʹ, του κανονισμού 528/2012, νοείται κατά τρόπο ευρύ [...]. Η ευρεία αυτή ερμηνεία επιρρωννύεται από τον σκοπό που μνημονεύεται στο άρθρο 1 του ίδιου κανονισμού, ο οποίος στηρίζεται στην αρχή της προφύλαξης, και συνίσταται στην "εξασφάλιση υψηλού επιπέδου προστασίας της υγείας ανθρώπων και ζώων και του περιβάλλοντος"»
                  4
               . 
            
            
               (4)Όπως επισήμανε επίσης το Δικαστήριο, ο χαρακτηρισμός ως «βιοκτόνου» για τους σκοπούς του άρθρου 3 παράγραφος 1 στοιχείο α) του κανονισμού (ΕΕ) αριθ. 528/2012 εξαρτάται, μεταξύ άλλων, από το γεγονός ότι το προϊόν «προορίζεται να καταστρέφει, να εμποδίζει, να καθιστά αβλαβή, να προλαμβάνει τη δράση ή να ασκεί άλλη περιοριστική δράση σε οποιονδήποτε επιβλαβή οργανισμό»
                  5
               .
            
            
               (5)Στην απόφασή του της 19ης Δεκεμβρίου 2019 στην υπόθεση C-592/18 Darie, το Δικαστήριο τόνισε επίσης ότι «τα απορρυπαντικά προϊόντα δεν εξαιρούνται από το πεδίο εφαρμογής του κανονισμού 528/2012. Εξάλλου, όπως προκύπτει ιδίως από την αιτιολογική σκέψη 21 του κανονισμού 648/2004, ένα προϊόν μπορεί να χαρακτηρισθεί συγχρόνως "απορρυπαντικό", κατά την έννοια του άρθρου 2, σημείο 1, του κανονισμού αυτού, και "βιοκτόνο" κατά την έννοια του άρθρου 3, παράγραφος 1, στοιχείο αʹ, του κανονισμού 528/2012»
                  6
               . Σε κάθε περίπτωση, ένα προϊόν μπορεί να θεωρηθεί βιοκτόνο κατά την έννοια του άρθρου 3 παράγραφος 1 στοιχείο α) του κανονισμού (ΕΕ) αριθ. 528/2012, ανεξάρτητα από το αν εμπίπτει στο πεδίο εφαρμογής του κανονισμού (ΕΚ) αριθ. 648/2004
                  7
               .
            
            
               (6)Εάν το γεγονός ότι ο παραγωγός ενός προϊόντος υποστηρίζει ότι το προϊόν του είναι προϊόν «καθαρισμού» αρκούσε για να συναχθεί το συμπέρασμα ότι το εν λόγω προϊόν δεν έχει βιοκτόνο σκοπό και, ως εκ τούτου, δεν είναι βιοκτόνο, οι απαιτήσεις του κανονισμού (ΕΕ) αριθ. 528/2012 θα μπορούσαν εύκολα να καταστρατηγηθούν και οι στόχοι του να υπονομευτούν. Μια τέτοια προσέγγιση θα ήταν αντίθετη με την ερμηνεία της έννοιας του «βιοκτόνου» που δόθηκε από το Δικαστήριο. Ως εκ τούτου, όλες οι πληροφορίες που παρέχονται από τον παρασκευαστή, από τους διανομείς και στα σημεία πώλησης θα πρέπει να λαμβάνονται υπόψη προκειμένου να εξακριβωθεί κατά πόσον ένα προϊόν διατίθεται στην αγορά για βιοκτόνο σκοπό κατά την έννοια του άρθρου 3 παράγραφος 1 στοιχείο α) του κανονισμού (ΕΕ) αριθ. 528/2012.
            
            
               (7)Η παρουσία δραστικών ουσιών σε ένα προϊόν σε συγκεντρώσεις που υπερβαίνουν ορισμένα επίπεδα σημαίνει στην πράξη ότι το προϊόν θα έχει περιοριστική δράση σε έναν ή περισσότερους επιβλαβείς οργανισμούς. Ως εκ τούτου, τα εν λόγω επίπεδα συγκέντρωσης ενδεχομένως αποτελούν σημαντική ένδειξη ότι το προϊόν διατίθεται στην αγορά με βιοκτόνο σκοπό κατά την έννοια του άρθρου 3 παράγραφος 1 στοιχείο α) του κανονισμού (ΕΕ) αριθ. 528/2012.
            
            
               (8)Με βάση τις πληροφορίες που υπέβαλε η Δανία, το προϊόν περιέχει τη δραστική ουσία ADBAC/BKC (C12-C16) σε συγκέντρωση 2,4 % και μπορεί να χρησιμοποιηθεί χωρίς αραίωση ή να αραιωθεί σε αναλογία 50 %· η συγκέντρωση αυτή είναι παρόμοια με τη συγκέντρωση της ίδιας δραστικής ουσίας σε βιοκτόνα για αφαίρεση φυκών τα οποία έχουν εγκριθεί στις Κάτω Χώρες, όταν αυτά αραιώνονται για χρήση σύμφωνα με τις οδηγίες χρήσης τους. 
            
            
               (9)Σύμφωνα με τις πληροφορίες που υπέβαλε η Δανία, ο κατασκευαστής περιγράφει το προϊόν ως καθαριστικό μέσο μακράς δράσης για την αφαίρεση στρωμάτων συσσωρευμένων εναποθέσεων από ξυλεία, πλινθοδομή, πλάκες στέγης, πλακοστρώσεις και άλλες επιφάνειες και, στο τεχνικό δελτίο, αναφέρει ότι το προϊόν πρέπει να χρησιμοποιείται μόνο σε εξωτερικούς χώρους. Ο παρασκευαστής δηλώνει επίσης ότι οι ιδιαίτερα ακάθαρτες επιφάνειες θα πρέπει πρώτα να καθαρίζονται με απορρυπαντικό του ίδιου παρασκευαστή πριν από την κατεργασία της επιφάνειας με το προϊόν. Η Δανία υπέβαλε επίσης πληροφορίες από έναν διανομέα και από σημεία διαδικτυακής πώλησης. Ο διανομέας ισχυρίζεται ότι το προϊόν διασπά τους αναπτυχθέντες μικροοργανισμούς και εμποδίζει την επανεμφάνισή τους. Σύμφωνα με τον διανομέα, η ανάπτυξη αυτή εμφανίζεται ως συσσωρευμένη μάζα πράσινου χρώματος στην επιφάνεια ή ως σκούρες κηλίδες, ιδίως σε μέρη που σκιάζονται με δέντρα ή θάμνους, σε πλευρές με βόρειο προσανατολισμό και σε σημεία με μεγάλη υγρασία. Ο διανομέας διευκρινίζει ότι αυτή η συσσώρευση αναπτυσσόμενων μικροοργανισμών δεν βλάπτει η ίδια την ξυλεία, αλλά εξαπλώνεται σχηματίζοντας μια μεγάλη συνεχή μάζα, η οποία εμποδίζει τη διαφυγή της υγρασίας. Σε ένα διαδικτυακό σημείο πώλησης διατυπώνεται ο ισχυρισμός ότι το προϊόν έχει προληπτική δράση. Η Δανία δήλωσε επίσης ότι, σε ένα άλλο διαδικτυακό σημείο πώλησης, το προϊόν περιλαμβάνεται σε μια κατηγορία προϊόντων για τον καθαρισμό του ξύλου, των πλακοστρώσεων και των στεγών, τα οποία περιγράφονται ως προϊόντα που δρουν απευθείας στα φύκη πάνω σε επιφάνειες. 
            
            
               (10)Ως εκ τούτου, φαίνεται ότι το προϊόν προορίζεται για την πρόληψη και τον περιορισμό της ανάπτυξης ανεπιθύμητων φυκών, τα οποία ανταποκρίνονται στον ορισμό του επιβλαβούς οργανισμού όπως διατυπώνεται στο άρθρο 3 παράγραφος 1 στοιχείο ζ) του κανονισμού (ΕΕ) αριθ. 528/2012.
            
            
               (11)Δεδομένου ότι το προϊόν περιέχει δραστική ουσία και προορίζεται να ασκήσει περιοριστική δράση σε επιβλαβή οργανισμό με τρόπο δράσης που δεν είναι απλώς φυσικός ή μηχανικός, το προϊόν θα πρέπει να θεωρείται βιοκτόνο, όπως ορίζεται στο άρθρο 3 παράγραφος 1 στοιχείο α) του κανονισμού (ΕΕ) αριθ. 528/2012.
            
         
         
            
               (12)Δεδομένου ότι ο τύπος προϊόντων 2, όπως ορίζεται στο παράρτημα V του κανονισμού (ΕΕ) αριθ. 528/2012, καλύπτει προϊόντα που χρησιμοποιούνται ως φυκοκτόνα και δεν προορίζονται για άμεση εφαρμογή στον άνθρωπο ή στα ζώα, το προϊόν θα πρέπει να υπαχθεί στον τύπο προϊόντων 2.
            
            
               (13)Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής βιοκτόνων,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Προϊόν που περιέχει τη δραστική ουσία χλωριούχο αλκυλο(C12-16)διμεθυλοβενζυλαμμώνιο σε συγκέντρωση 2,4 % και το οποίο, με βάση τις πληροφορίες που παρέχει ο παρασκευαστής ή οι διανομείς, προορίζεται να χρησιμοποιηθεί κατά των φυκών, θεωρείται βιοκτόνο κατά την έννοια του άρθρου 3 παράγραφος 1 στοιχείο α) του κανονισμού (ΕΕ) αριθ. 528/2012 και υπάγεται στον τύπο προϊόντων 2 όπως ορίζεται στο παράρτημα V του εν λόγω κανονισμού.
            
            
               Άρθρο 2
            
            
               Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Βρυξέλλες, 1.2.2022
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
               
            
         
         
            
                  
                     (1)
                  
                        ΕΕ L 167 της 27.6.2012, σ. 1.
               
               
                  
                     (2)
                  
                        Κατ’ εξουσιοδότηση κανονισμός (ΕΕ) αριθ. 1062/2014 της Επιτροπής, της 4ης Αυγούστου 2014, σχετικά με το πρόγραμμα εργασιών για τη συστηματική εξέταση όλων των υπαρχουσών δραστικών ουσιών που περιέχονται σε βιοκτόνα τα οποία αναφέρονται στον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου (ΕΕ L 294 της 10.10.2014, σ. 1).
               
               
                  
                     (3)
                  
                        Απόφαση του Δικαστηρίου της 19ης Σεπτεμβρίου 2019, Darie, C-592/18, ECLI:EU:C:2019:1140.
               
               
                  
                     (4)
                  
                        Βλ. C-592/18 Darie, ό.π., σκέψη 42.
               
               
                  
                     (5)
                  
                        Βλ. C-592/18 Darie, ό.π., σκέψη 32· βλ. επίσης απόφαση του Δικαστηρίου της 14ης Οκτωβρίου 2021, Biofa, C‑29/20, ECLI:EU:C:2021:843, σκέψη 26.
               
               
                  
                     (6)
                  
                        Βλ. C-592/18 Darie, ό.π., σκέψη 48.
               
               
                  
                     (7)
                  
                        Κανονισμός (ΕΚ) αριθ. 648/2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004, σχετικά με τα απορρυπαντικά (ΕΕ L 104 της 8.4.2004, σ. 1).